ผ่อนเกณฑ์ซอฟต์โลนให้กู้เอสเอ็มอีน้ำท่วม
ไฟเขียวผ่อนเกณฑ์ปล่อยกู้เอสเอ็มอีถูกน้ำท่วม
8 ส.ค. 2555

ไฟเขียวผ่อนเกณฑ์ปล่อยกู้เอสเอ็มอีถูกน้ำท่วม 
นายชลิตรัตน์ จันทรุเบกษา รองโฆษกประจำสำนักนายกฯ เปิดเผยว่า คณะรัฐมนตรี (ครม.) เห็นชอบให้ปรับปรุงหลักเกณฑ์มาตรการสินเชื่อเพื่อช่วยเหลือเอสเอ็มอีที่ได้รับผลกระทบจากอุทกภัยผ่านกลไกการค้ำประกันลักษณะ Portfolio Guarantee Scheme (PGS) ของบรรษัทประกันสินเชื่ออุตสาหกรรมขนาดย่อม (บสย.) 
พร้อมกันนั้นได้เห็นชอบการปรับปรุงหลักเกณฑ์มาตรการสินเชื่อดอกเบี้ยต่ำ หรือซอฟต์โลน เพื่อช่วยเหลือเอสเอ็มอีธนาคารออมสิน ในเงื่อนไขหลักเกณฑ์เช่นเดียวกับ บสย. ได้แก่ ปรับเงื่อนไขกลุ่มเอสเอ็มอีเป้าหมายที่ได้รับผลกระทบทางตรงและทางอ้อมจากเหตุการณ์น้ำท่วมเข้าร่วมโครงการได้ ซึ่งเดิมกำหนดให้เอสเอ็มอีดังกล่าวต้องมียอดคำสั่งซื้อหรือขายกับ “เอสเอ็มอี” ในพื้นที่ไม่น้อยกว่า 25% เป็นให้เอสเอ็มอีดังกล่าวต้องมียอดคำสั่งซื้อหรือขายกับ “คู่ค้า” ในพื้นที่ไม่น้อยกว่า 25% 
การเพิ่มวงเงินค้ำประกันต่อรายจากไม่เกิน 10 ล้านบาท เป็นไม่เกิน 30 ล้านบาทต่อราย กรณีการค้ำประกันเงินกู้ บสย. และเพิ่มวงเงินสินเชื่อจากไม่เกิน 10 ล้านบาท เป็นไม่เกิน 30 ล้านบาท กรณีการปล่อยสินเชื่อของออมสิน และขยายวันสิ้นสุดโครงการจาก 31 ต.ค. 2555 เป็น 31 ธ.ค. 2556 
กระทรวงการคลัง รายงานว่า ผลการดำเนินการมาตรการสินเชื่อเพื่อช่วยเหลือเอสเอ็มอี จนถึงวันที่ 30 เม.ย. 2555 พบว่าโครงการ PGS มีผู้มาขอรับสินเชื่อไปแล้ว 2,186 ราย คิดเป็นวงเงินสินเชื่อ 8,344 ล้านบาท จากกรอบวงเงิน 1.2 แสนล้านบาท หรือ 6.95% 
ขณะที่สินเชื่อดอกเบี้ยต่ำของออมสิน มีผู้มาขอรับสินเชื่อไปแล้ว 2,277 ราย วงเงินสินเชื่อ 8,206.04 ล้านบาท จากกรอบวงเงิน 4 หมื่นล้านบาท หรือ 20.52% กระทรวงการคลังคาดหวังว่ามาตรการนี้จะกระตุ้นให้มีผู้มาขอใช้สิทธิเพิ่มเติม